En sættevogn har kort før klokken 13 ramt en personbil på E45 ved Svenstrup. En vognbane er midlertidigt spærret.

På E45 i nordgående retning mellem Svenstrup og rasteplads Limfjorden er der klokken 12.54 sket en ulykke. En sættevogn har påkørt en personbil under kørsel. Det oplyser Poul Fastergaard, der er vagtchef ved Nordjyllands Politi. Han fortæller, at der ikke er sket personskade, men der er sket materiel skade, og derfor er der oprydningsarbejde i gang. Oprydningsarbejdet betyder, at et af sporene er midlertidigt lukket i nordgående retning, men Nordjyllands Politi forventer, at trafikken snart kan køre som normalt igen. - Der er en skiltevogn og autohjælp dernede, og der er lige nu ingen meldinger om tæt trafik. Vi forventer, at vejen kan åbnes igen relativt hurtigt, siger Poul Fastergaard fra Nordjyllands Politi. Hvis du skal af E45 i nordgående retning, så kan du følge den aktuelle trafiksituation på Vejdirektoratets hjemmeside.